Qozog‘istonda sobiq mudofaa vaziri hibsga olindi. U yanvardagi tartibsizliklarda xizmat vazifasini bajarmaganlikda gumonlanmoqda

Qozog‘iston bosh prokuraturasi xodimlari mamlakat sobiq mudofaa vaziri Murat Bektanovni hibsga oldi. U 2022-yilning yanvar oyidagi tartibsizliklar chog‘ida harakatsizlikda gumonlanmoqda, deya xabar berdi bosh prokuratura matbuot xizmati.

 Murat Bektanov
“19-fevral kuni bosh prokuratura tomonidan sobiq mudofaa vaziri Bektanov Murat Karibayevichga nisbatan Qozog‘iston Respublikasi Jinoyat kodeksining 452-moddasi bilan xizmat davomida harakatsizlik fakti bo‘yicha sudga qadar tergov harakatlari boshlandi. 20-fevral kuni Bektanov ushbu jinoyatni sodir etganlikda gumon qilinib, ushlandi va vaqtinchalik saqlash izolyatoriga joylashtirildi”, — deyiladi xabarda.
Qonun hujjatlariga muvofiq, “Hukumat harakatsizligi” moddasiga ko‘ra, agar mansabdor shaxsning o‘z xizmat vazifalarini bajarmasligi og‘ir oqibatlarga olib kelgan bo‘lsa, u to‘rt yildan sakkiz yilgacha ozodlikdan mahrum qilish bilan jazolanadi. Loqaydlik harakatlari jangovar vaziyatda sodir etilgan bo‘lsa, besh yildan o‘n yilgacha ozodlikdan mahrum qilish bilan jazolanadi.
11-yanvar kuni Qozog‘iston prezidenti Qosim-Jo‘mart To‘qayev yangi hukumat tarkibini tasdiqlagandi. O‘shanda Bektanov o‘z lavozimini saqlab qolgan, biroq 19-yanvar kuni uning o‘rniga Ruslan Yaxshiliqov tayinlangan. Davlat rahbari ushbu qarorni tushuntirar ekan, rahbariyatning o‘ta noaniqligi va tashabbus ko‘rsatmagani sababli yanvar voqealari vaqtida armiya o‘z oldiga qo‘yilgan vazifalarni bajarmagani, mudofaa vazirida qo‘mondonlik fazilatlari namoyon bo‘lmaganini ta’kidladi.
Qozog‘istonda 5-yanvarda boshlangan tartibsizliklardan so‘ng Milliy xavfsizlik qo‘mitasining sobiq raisi Karim Masimovga nisbatan davlatga xiyonat bo‘yicha sudga qadar tergov ishi boshlangandi. Masimovdan tashqari qo‘mita raisining ikki sobiq o‘rinbosari ham hibsga olingan.
Tartibsizliklar fonida To‘qayev mamlakat birinchi prezidenti Nursulton Nazarboyevning o‘rniga Xavfsizlik kengashi rahbari vakolatlarini zimmasiga oldi. 25-yanvarda To‘qayev birinchi prezidentning qizi Darig‘a Nazarboyevaning qudasini Markaziy saylov komissiyasi rahbarligidan bo‘shatdi, ikki kunda keyin Qozog‘iston parlamenti Nazarboyevni Xavfsizlik kengashiga umrbod raislik vakolatidan mahrum qildi, 28-yanvarda To‘qayev Qozog‘istonda hukmron Nur Otan partiyasining raisi etib saylandi.